РЕГЛАМЕНТ (ЕО) № 757/2007 НА КОМИСИЯТА
от 29 юни 2007 година
относно постоянното разрешение на някои добавки към храни за животни
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/EИО на Съвета от 23 ноември 1970 г. относно добавките при храненето на животни (1), и по-специално член 3 и член 9г, параграф 1 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (2), и по-специално член 25 от него,
като има предвид, че:
(1)
Регламент (ЕО) № 1831/2003 предвижда разрешаването на добавките за употреба при храненето на животните.
(2)
Член 25 от Регламент (ЕО) № 1831/2003 установява преходни мерки относно заявленията за разрешителни за фуражни добавки, подадени в съответствие с Директива 70/524/ЕИО преди началната дата на прилагане на Регламент (ЕО) № 1831/2003.
(3)
Заявленията за разрешително за добавките, изброени в приложението към настоящия регламент, бе подадено преди датата на прилагане на Регламент (ЕО) № 1831/2003.
(4)
Първоначалните бележки относно въпросните заявления, предвидени в член 4, параграф 4 от Директива 70/524/ЕИО, са били препратени на Комисията преди началната дата на прилагане на Регламент (ЕО) № 1831/2003. Следователно тези заявления ще продължават да бъдат третирани в съответствие с член 4 от Директива 70/524/ЕИО.
(5)
Бяха предоставени данни в подкрепа на заявлението за разрешение за употреба без ограничение във времето на консерванта натриев бензоат, пропионова киселина и натриев пропионат за говеда за угояване. На 18 октомври 2006 г. Европейският орган за безопасност на храните даде становището си относно безопасността и ефикасността на въпросния консервант. Оценката показва, че условията за такова разрешително, посочени в член 3а от Директива 70/524/ЕИО, са спазени. Съответно употребата на въпросния препарат, така както е посочено в приложение I към настоящия регламент, следва да бъде разрешена без ограничение във времето.
(6)
Употребата на препаратa от бензоева киселина беше временно разрешена за първи път за свине за угояване с Регламент (ЕО) № 877/2003 на Комисията (3). Бяха предоставени нови данни в подкрепа на заявлението за разрешително без ограничение във времето за този препарат за свине за угояване. Оценката показва, че условията за такова разрешително, посочени в член 3а от Директива 70/524/ЕИО, са спазени. Съответно употребата на въпросния препарат, така както е посочено в приложение II към настоящия регламент, следва да бъде разрешена без ограничение във времето.
(7)
Оценката на въпросните заявления показва, че следва да се изискват някои процедури, с цел защита на работещите от излагане на добавките, посочени в приложението. Такава защита следва да бъде осигурена с прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (4).
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, принадлежащ към групата „консерванти“, както е посочено в приложение I, се разрешава за употреба като добавка при храненето на животните без ограничение във времето, при спазване на условията, установени във въпросното приложение.
Член 2
Препаратът, принадлежащ към групата „регулатори на киселинността“, както е посочено в приложение II, се разрешава за употреба като добавка при храненето на животните без ограничение във времето, при спазване на условията, установени във въпросното приложение.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юни 2007 година.